text: Region om refundering af 300.000 kr.: Sjældent vi gør det
  16 december 2014 kl. 19.55
  Region Syddanmark har netop tilkendt en tidligere kræftramt en refundering på 300.000 kr. fra Region Syddanmark. Det sker efter at hun selv måtte betale for en livsvigtig operation i Berlin, da læger på OUH havde opgivet. Men på trods af afgørelsen i Mai Nielsens sag, så vil vi ikke fremover automatisk betale for patienters behandling i udlandet, siger regionen.
  Den dengang kræftramte Mai Nielsen fik i 2008 beskeden om, at lægerne på OUH ikke kunne gøre mere for hende. Derefter valgte hun selv at betale de 300.000 kroner, det kostede, at blive opereret i Berlin. Det reddede hendes liv.
  Nu har Retslægerådet udtalt kritik af den overlæge, der stod for Mai Nielsens behandling og Region Syddanmark har nu valgt at refundere de 300.000 kr.
  Men det betyder ikke, at patienter, der tager til udlandet får 
  refunderet deres regninger, siger Region Syddanmark.
  - Som udgangspunkt nej, siger Kristian Grønbæk Andersen, næstformand i Sundhedsudvalget i Region Syddanmark til TV SYD.
  - Den læge, der i 2008 sagde (til Mai Nielsen, red.), at der ikke var flere behandlingsmuligheder har begået en fejl. De patienter, hvor der er blevet begået fejl, der vil vi selvfølgelig betale, siger han.
  Hør hele interviewet med Kristian Grønbæk Andersen her.
  